

# คำสั่งกรมสรรพากร

# ที่ ท.ป. 297/2561

# เรื่อง มอบอำนาจให้สรรพากรพื้นที่สั่งและปฏิบัติราชการแทนอธิบดีกรมสรรพากร

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

เพื่อให้การปฏิบัติราชการตามประมวลรัษฎากรบางกรณีเป็นไปโดยสะดวกและรวดเร็ว  
อาศัยอำนาจตามความในมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534  
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับ  
พระราชกฤษฎีกาว่าด้วยการมอบอำนาจ พ.ศ. 2550 และมาตรา 2 แห่งประมวลรัษฎากร อธิบดีกรมสรรพากรจึงมอบอำนาจให้สรรพากรพื้นที่สั่งและปฏิบัติราชการแทนดังต่อไปนี้

ข้อ 1 พิจารณาคำขอของบริษัทหรือห้างหุ้นส่วนนิติบุคคลที่ขออนุมัติเพื่อใช้สิทธิประโยชน์ทางภาษีตามมาตรา 4 (4) แห่งพระราชกฤษฎีกาออกตามความในประมวลรัษฎากร ว่าด้วยการยกเว้น  
รัษฎากร (ฉบับที่ 658) พ.ศ. 2561 ตามคำร้องขออนุมัติเป็นผู้ประกอบการรายใหม่ (New Start-up)  
(ร.ม.1) ตามประกาศอธิบดีกรมสรรพากร เกี่ยวกับภาษีเงินได้ (ฉบับที่ 320) เรื่อง กำหนดหลักเกณฑ์  
วิธีการ และเงื่อนไขการยกเว้นภาษีเงินได้ของบริษัทหรือห้างหุ้นส่วนนิติบุคคลสำหรับกิจการที่ประกอบอุตสาหกรรมเป้าหมาย ลงวันที่ 18 มิถุนายน พ.ศ. 2561 เพื่ออนุมัติหรือไม่อนุมัติตามคำขอดังกล่าว  
ทั้งนี้ ไม่ว่าจะเป็นการพิจารณาคำขอก่อนหรือตั้งแต่วันที่ที่ลงในคำสั่งนี้

ข้อ 2 ลงนามในหนังสือแจ้งผลการพิจารณาตามข้อ 1

สั่ง ณ วันที่ 3 กรกฎาคม พ.ศ. 2561

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร